આપણી ભાષા વિષે, આપણા સાહિત્ય વિષે પણ તેના ઉત્ક્રાંતિગત વિકાસના સંદર્ભે વિચારીએ છીએ તો આવું જ કંઈક દૃશ્ય ઊપસી આવે છે. કેટલાક માથાફરેલ અલગારીઓ અભિવ્યક્તિની રૂઢ થઈ ગયેલી તરાહોની, ઘસાઈ ગયેલી ભાષાની અને પ્રસ્થાપિત માળખાંઓની સમાંતરે એક નવી જ અભિવ્યક્તિની તરાહ આપણી સામે મૂકી આપે છે, વપરાઈ વપરાઈને બુઠ્ઠાં થઈ ગયેલા શબ્દોને અણિ કાઢી નવા ઉન્મેષ પ્રગટાવવાના પ્રયાસો કરે છે. આ પ્રક્રિયામાં મોટેભાગે પેલી પ્રસ્થાપિત / રૂઢ પરંપરાને સ્વાભાવિક ખરોચ આવે. આમાં કોઈને દુર્બોધ થાય તો કોઈને અણગમો થાય. અવગણના પણ થાય. (સામા પક્ષે કેટલાક અલગારીઓ જાતે જ સામાન્ય પ્રવાહથી અલગથલગ થઈને રહી જાય ) ક્યાંક જીદપૂર્વકના સામસામા અસ્વીકાર પણ આકાર લઈને ઊભા રહે.